b"\n_START_ARTICLE_\nHertug av Westminster\n_START_PARAGRAPH_\nHertug av Westminster er en adelstittel som ble opprettet av dronning Victoria av Storbritannia i 1874, og ble skjenket til Richard Grosvenor, den dav\xc3\xa6rende tredje markien av Westminster, som s\xc3\xa5ledes ble den f\xc3\xb8rste hertug. Tittelen kommer av Westminster, og er en adelstittel i Det forente kongerikes adel. Den 2,, 3., 4., og 5. hertug var hans barnebarn. Den n\xc3\xa5v\xc3\xa6rende hertug er den 7., Richard Grosvenor, som arvet hertugd\xc3\xb8mmet den 9. august 2016 som f\xc3\xb8lge av at hans far Gerald d\xc3\xb8de. Den n\xc3\xa5v\xc3\xa6rende hertug er ogs\xc3\xa5 gudfar av prins George av Cambridge._NEWLINE_Hertugen av Westminsters sete er Eaton Hall i Cheshire og ved Abbeystead House i Lancashire. Familiens hus i London var Grosvenor House i Park Lane. Det tradisjonelle gravsted for hertugene er den gamle kirkeg\xc3\xa5rd ved siden av kirken St. Mary's Church i Eccleston i Cheshire.\n_START_SECTION_\nHistorie\n_START_PARAGRAPH_\nRichard Grosvenor, den 7. baronetten, ble baron Grosvenor i 1761. I 1784 ble han b\xc3\xa5de vicomte Belgrave og jarl Grosvenor under Georg III. Tittelen marki av Westminster ble tildelt Robert Grosvenor, 2. jarl Grosvenor ved kroningen av Vilhelm IV i 1831. _NEWLINE_Underordnede titler: Marki av Westminster (opprettet i 1831), jarl Grosvenor (1784), vicomte Belgrave (1784), og baron Grosvenor (1761). Markitittelen tilh\xc3\xb8rer Det forente kongerikes adel, resten tilh\xc3\xb8rer Storbritannias adel. Tittelen til eldste s\xc3\xb8nn og arving er jarl Grosvenor._NEWLINE_Grunnleggeren av den engelske Grosvenor-familien kom til England med Vilhelm Erobreren. Han het egentlig William \xc2\xabGros Veneur\xc2\xbb. Han var villjaktsmesteren til Vilhelm Erobreren, og som takk for tjenesten fikk han eiendommer i Nordvest-England."